» Den danske SU er i dag den højeste i verden, men vores undersøgelse viser, at SU-reformen i 1988 har haft en effekt. Flere danskere får en universitetsuddannelse, og den sociale arv er mindsket. Med andre ord er der blevet mere lige adgang til uddannelse «, siger forskningsleder i AKF Jacob Nielsen Arendt, som har lavet undersøgelsen. Analysen omfatter cirka 1.100 unge, som var studerende i perioden fra 1984 til 1992. Den viser, at i årene op til reformen i 1988 droppede omkring 11 procent af de studerende ud af deres uddannelse om året. I årene efter SU-reformen faldt frafaldet til omkring 7 procent.